CELEX: 62010TN0071
Language: fi
Date: 2010-02-18 00:00:00
Title: Asia T-71/10: Kanne 18.2.2010 — Xeda International ja Pace International v. komissio

17.4.2010   
            
            
               FI
            
            
               Euroopan unionin virallinen lehti
            
            
               C 100/62
            
         Kanne 18.2.2010 — Xeda International ja Pace International v. komissio
   (Asia T-71/10)
   2010/C 100/92
   Oikeudenkäyntikieli: englanti
   
      Asianosaiset
   
   
      Kantajat: Xeda International (Saint Andiol, Ranska) ja Pace International LLC (Seattle, Amerikan yhdysvallat) (edustajat: asianajajat C. Mereu ja K. Van Maldegem)
   
      Vastaaja: Euroopan komissio
   
      Vaatimukset
   
   
               —
            
            
               kanne on otettava tutkittavaksi ja on todettava, että se on perusteltu
            
         
               —
            
            
               kanteen kohteena oleva päätös on kumottava
            
         
               —
            
            
               komissio on velvoitettava korvaamaan oikeudenkäyntikulut
            
         
               —
            
            
               on toteutettava kaikki muut tarpeellisiksi katsotut toimenpiteet.
            
         
      Oikeudelliset perusteet ja pääasialliset perustelut
   
   Kantajat vaativat kanteessaan kumoamaan difenyyliamiinin jättämisestä sisällyttämättä neuvoston direktiivin 91/414/ETY liitteeseen I ja kyseistä ainetta sisältäville kasvinsuojeluaineille annettujen lupien peruuttamisesta 30.11.2009 tehdyn komission päätöksen N:o 2009/859/EY (tiedoksiannettu numerolla K(2009) 9262) (EUVL 2009 L 314, s. 79).
   Kantajat väittävät, että kanteen kohteena olevan päätöksen vuoksi ensimmäinen kantaja ei saa enää myydä difenyyliamiinia eikä sitä sisältäviä tuotteita Euroopan unionissa, ja se menettää näitä tuotteita koskevat lupansa jäsenvaltioissa 30.5.2010 lukien.
   Kantajat väittävät, että riidanalainen päätös on lainvastainen, koska se perustuu difenyyliamiinia koskevaan arviointiin, joka on tieteellisesti ja laillisesti virheellinen. Kantajien mukaan se on Euroopan unionin toiminnasta tehdyn sopimuksen ja EU:n johdetun oikeuden vastainen.
   Tiivistetysti kantajat väittävät, että kanteen kohteena olevassa päätöksessä kielletään difenyyliamiinin käyttö kasvinsuojeluaineissa päätöksen 5 perustelukappaleessa mainittujen kolmen tieteellisen kysymyksen perusteella, joihin kantajat ovat joko asianmukaisesti vastanneet tai joiden perusteella sisällyttämättä jättäminen ei ollut perusteltua.
   Lopuksi kantajat väittävät, että komissio on loukannut kantajien puolustautumisoikeuksia, koska se on estänyt niitä käyttämästä mahdollisuutta vetäytyä ja esittää uutta asiakirja-aineistoa, jolloin niille voitaisiin myöntää lisäaikaa, niin kuin tapahtui muiden samaan lainsäädäntömenettelyyn kuuluvien aineiden osalta.